الفن فوق السياسة وفوق الأخلاق وفوق قيم المجتمع ، الفن بصفة عامة ، وملي كيتم التوظيف ديالو من أجل رسائل سياسية مكيبقاش فن بلي كيولي بروباغندا موجهة ، وكيولي محاولة شحن وتلقين ، وهادشي لي وقع فحفل توزيع الأوسكار الاخير، حيث شاهدنا جميعا مهزلة من المهازل الكبرى ديال البوليتيك كوغيكت وديال ادخال الفن فمعارك سياسية من أجل اغاضة خصم سياسي ، وهادشي لي أثر على منح الجوائز ومنع ناس كانوا يستحقوها كثر من أنهم يحصلوا عليها مقابل فنانين آخرين شدو الجائزة انتقاما من ترامب . وكيما تعودنا مؤخرا فراه فكل حفل فني أمريكي أي واحد كيطلع للمنصة ضروري يهدر على التنوع العرقي وعلى ما يجعل أمريكا عظيمة هو تنوعها وأن هادشي فخطر بحكم أنه ولا عندهم رئيس عنصري ميزوجين حمق ، وحتى أتناء الحفل قام جيمي كامبل بإستفزازه فتويتر واستغرب من أنه باقي ماداراش شي تويت عليهم ، بالنسبة ليا هادي جريمة اخرى تنضاف لجرائم أكاديمية السينما الامريكية العديدة ، فتوظيفها للسياسة من خلال الجوائز . حقا تتويج أفلام عجبونا بجوائز مكيزيد من قيمة هادوك الأفلام والو ، والدليل هناك العديد من الأفلام الكبيرة لي دخلات للثقافة الشعبية ديال العالم ومتوجاتش بجوائز فمقابل أفلام أخرى توجات ودغية تنسات ، ولكن ملي كتشوف فيلم عجبك وحرك فيك شي حاجة وماتمش التتويج ديالو كتحس بأن الأمر عدم اعتراف بذوقك الفني كفرد وعدم اعتراف من طرف أكادميين بإبداع متعك بشكل فردي ـ لدرجة بعد المرات كتبقى تتسائل واش ذوقي سواقي ولا مختلف ، حتى للخر وكتعرف أن الأمر متعلق بالسياسة وأن الرغبة فإغاضة ترامب يمكن ليها تدمر آخر ما تبقى من مصداقية جوائز الأوسكار . الفن ملي كيولي أداة للضغط السياسي وموجه من قبل لوبيات ضد أخرى كينقص من الإبداع لأنه مكيبقاش فن من أجل الفن بحد ذاتو وانما فن من أجل السياسة ، والحمد الله حنا فالمغرب واخا معندناش تدخلات سياسية فالعملية الإبادعية ، إلا أنه لحد الآن كنفتاقدو للإبداع الحقيقي رغم أن الظروف مواتية نوعا ما ، لكن للأسف كنبقاو كشعب عاجزين على الخلق والإبداع ويدون حس فني ومنتوجنا بعيد كل البعد على الإبداع ، ويمكن لأي واحد يديرو ، وأفضل أبداعاتنا كتلقاها منقولة وبدون أصالة ، ولكن منفقدوش الأمل راه غير مونلايت وخدا أوسكار أحسن فيلم يعني يمكن للعسري ياخدها العام الجاي. 
الفن فوق السياسة وفوق الأخلاق وفوق قيم المجتمع: كينقص من الابداع باش كيولي أداة للضغط السياسي ولخدمة لوبيات معينة